Etter alt det utenomsportslige bråket i klubben, fikk Rekdal og Start også en dårlig start på sesongen. Sørlandslaget tapte kampen mot Rekdal sitt tidligere lag Aalesund 0-1.

Målscorer for sunnmøringene var Pape Habib Gueye. En tydelig misfornøyd trener forlot stadion umiddelbart etter tapet og satte seg i bilen.

Han ønsket ikke å si noe til NRKs reporter etter kampen.

– Jeg kan ikke si noe.

– Hvor skal du nå?

– Jeg skal kjøre, svarte treneren kort.

FORLATER STADION: Kjetil Rekdal og hans advokat. Foto: Per-Kåre Sandbakk

– En spesiell dag

Styreleder i Start En Drøm, Christoffer Langeland, forteller at det har vært en svært spesiell dag.

– Det har skjedd veldig mye i dag. Vi har stått på vår beslutning om at han ikke skulle lede laget, men han valgte likevel å gjøre det.

– Vi har heldigvis en profesjonell spillergruppe som utførte en god kamp, selv om det ikke ble seier i dag.

– Hva skjer videre nå?

– Nå er det forhåpentligvis et nytt møte i nær fremtid, og så får vi ta det derfra, sier han.

– Hva mener du om at det har endt opp med et slikt sirkus?

– Det er jeg veldig lei meg for. Det er beklagelig at det er dette som blir fokuset, forteller Langeland.

Styreleder i Start, Monica B. Grimstad, kaller konflikten med Rekdal «surrealistisk».

– Vi opplever situasjonen som helt surrealistisk, sier styreleder i Start, Monica B. Grimstad, etter kampen.

– Dette var det siste vi ønsket, kommenterer hun.

Kaotisk dag

Det ble en svært kaotisk lørdag i Kristiansand.

Lørdag formiddag bekreftet styrelederen at de hadde innkalt Kjetil Rekdal til et møte på Starts stadion.

Bakgrunnen for møtet var at Rekdal uttalte, via sin advokat Erik Flågan, at han fremdeles planla å stille på jobb i forbindelse med serieåpningen i førstedivisjon.

Det møtet forlot imidlertid Rekdal for å forberede spillerne til kampen mot Aalesund som startet 15.30. Start satte så opp Kjetil Rekdal som trener i kamprapporten.

Start-spillerne skal på sin side ha fått beskjed om at trenerduoen Joey Hardarson og Andreas Jensen skulle lede laget mot Aalesund.

Men da kampen startet var det med Kjetil Rekdal på trenerbenken.

– IK Start har ikke presentert noe gyldig grunnlag for å nekte Rekdal å gå på jobb, sa advokat Erik Flågan i en pressemelding lørdag morgen.

Foto: Per-Kåre Sandbakk

Advokat: – Ikke grunnlag for jobbnekt

Rekdal ble torsdag fratatt jobben som trener for Start av klubbens styre, en avgjørelse han beskrev som sjokkerende.

Ifølge VG har det kommet en lang liste med klager på Rekdal fra støtteapparatet i Start, som er bakgrunnen for at han ble fratatt trenerjobben.

Listen over klager, som skal være to A4-sider lang, dreier seg om manglende fokus og for lite tilstedeværelse.

I går varslet Rekdal via sin advokat at han kommer til å stille på jobb i serieåpningen, noe Starts styreleder, Monica B. Grimstad, fredag kveld avviste.

– Det er viktig for meg å si at vi i Start ikke har suspendert Kjetil Rekdal. Når det gjelder spørsmålet om han kommer til å lede Start i morgen, så er det vår oppfatning at det gjør han ikke, sa Grimstad fredag kveld.

SØR ARENA: Hvem skal lede Start mot Aalesund er fremdeles ikke avklart. Foto: Anders Mjaaland / NRK

– Ikke enige om fritak for arbeidsplikt

Grimstad hevdet fredag at Rekdal og Start var enige om at han inntil videre ble fritatt for arbeidsplikt.

Det nekter Flågan for.

– Det stemmer heller ikke, slik det påstås, at partene i møtet torsdag morgen «ble enige» om at Rekdal inntil videre ble fritatt for arbeidsplikt, sier Flågan.

Derfor bestemte Rekdal seg for å lede laget mot Aalesund.